
Falmászást segítő edzéstámogató rendszer

Kulcsszavak: edzéstámogatás, videóelemzés, mászásanalízis, AI, mesterséges intelligencia
A falmászás egy dinamikusan fejlődő sportág, amely Magyarországon is egyre népszerűbb mind az amatőr, mind a profi sportolók körében. A mászás egy összetett mozgásforma, ahol számos tényezőt kell figyelembe venni, ezért az egyéni fejlődés folyamata sokszor elakad különböző problémák miatt. Dolgozatunkban egy olyan rendszer elemeit mutatjuk be, amely segíti a sportolót az edzésmunkájában, követi a mozgását, fejlődését. A cél az, hogy egy olyan megoldás készüljön el, amely amatőr sportolóknak nyújt segítséget, de nem igényel költséges beruházást, eszközöket.
Az általunk elkészített rendszer a mindenki által gyakran használt mobiltelefonon alapul, amely az eszköz kamerájának segítségével a mászó mozgását rögzíti, majd az elkészített videót a szoftver kielemzi. Az analízis alapján követhető a mászó fejlődése, segítséget kap az előrehaladáshoz, például rávilágít az út megmászása közbeni hibákra. Mivel mi is a mászóközösséghez tartozunk, az edzéstámogatás kidolgozásához edzőkkel konzultáltunk, illetve a program és algoritmusok teszteléséhez saját magunk és ismerőseink mászásaiból adatbázist készítettünk, amelyen teszteltük a rendszert.
Kidolgoztuk a videó felvételeket analizáló scripteket és az általunk gyűjtött adatbázis segítségével kísérleteket végeztünk. A kutatás során figyelembe vettük a különböző eszközök használatának előnyeit, hátrányait és a videófelvétel elemzésének esetleges nehézségeit is, például a kameraszöget, a videó élességét, a fényviszonyt vagy a ruházat hatását. A komponensekben mesterséges intelligenciát (AI) és hagyományos algoritmusokat is használtunk.
A vizsgálatunk alapján meghatároztuk, hogy miként érdemes a felvételeket elkészíteni, mire érzékenyek a különböző vizsgálati módszerek, ezeket különböző saját adatbázis-felvételekkel teszteltük. Az adatbázist folyamatosan bővítjük és tervezzük külső személyek bevonását a tesztelési folyamatba. Az elkészült algoritmusok és scriptek alapozzák meg egy tervezett komplexebb mobil alkalmazás háttérfeldolgozó rendszerét.
--- ACM klasszifikáció ---
- Information systems/Information systems applications/Mobile information processing systems
- Applied computing/Life and medical sciences/Bioinformatics
- Information systems/Information retrieval/Retrieval tasks and goals/Information extraction
 
 



